
ВАСО ЧУБРИЛОВИЋ 


ПОРЕКЛО МУСЛИМАНСКОГ 
ПЛЕМСТВА У 
БОСНИ И ХЕРЦЕГОВИНИ 

СРПСКА ПРАВОСЛАВНА ЦРКВА 
ПОД ТУРЦИМА ОД XV ДО 
XIX ВЕКА 



ПОРЕКЛО МУСЛИМАНСКОГ ПЛЕМСТВА У БОСНИ И 

ХЕРЦЕГОВИНИ 1 

Муслиманско племство играло је током неколико векова врло важну 
улогу у историји Босне и Херцеговине. Дуго времена имало је оно политичку 
и економску премоћ у тој земљи, па није чудо да је врло рано свратило пажњу 
историчара који су писали о прошлости Босне и Херцеговине. Посебно, по- 
стојао је јак интерес кога су порекла босански бегови. Још давно укоренило 
се уверење да су они потомци средњовековне босанске властеле, која се по- 
турчила после пада Босне 1463. да би сачувала свој повлашћени положај, сте- 
чен у старој босанској држави. Ово гледиште примила је и наша историјска 
наука. 

Било је више разлога који су говорили за то да су босански бегови 
потомци старог босанског племства: ниједна наша држава није тако брзо 
подлегла Турцима као Босна и нигде није наш народ у толиком броју примио 
ислам као овде. Лак пад босанског краљевства 1463. тумачио се слабим отпо- 
ром босанског племства. Оно да се покорило Мехмеду II Освајачу, прешло на 
ислам и задржало старе положаје у земљи. Прелазак на ислам великог дела 
босанскохерцеговачког становништва са правом се довело у везу са богумил- 
ском сектом, која је све до пада Босне и Херцеговине имала у њима највише 
присталица. Богумилска јерес нема ни у Босни, као ни у другим државама где 
се раширила, добру организацију, снажну хијерархију и изграђену традицију 
која би везала вернике за цркву; поред тога, она је била поколебана у Босни 
упорном вековном навалом католичке цркве преко Угарске. Зато је подле- 
гла навали ислама исто тако брзо у Босни као и њене сестре цркве у Арме- 
нији и Бугарској. Ње нестаје у Босни, а јављају се у великом броју потурчени 
Босанци. Они су тако очували свој језик и обичаје да није могло бити сумње 
да то нису досељеници него потурчено домаће становништво. Пошто је вели- 
ки део босанског племства припадао богумилској секти, веровало се да се 
оно прво потурчило, јер је већ пре у борби са католичком црквом било нау- 
чено да тргује са верским уверењем. 


1 Порекло муслиманског племсгва у Босни и Херцеговини, „Југословенски историјски 
часопис”, 1935,1, 3-4; стр. 368^03; Одабрани историјски радови, Народна књига, Београд, 1983, 
стр. 207-235; Погледи Васе Чубриловића на српску историју XIX и XX века, приредио Здравко 
Антонић, Балканолошки институт САНУ, Београд, 1992, стр. 100-135. 

Посебан положај Босне као пограничног пашалука Турског царства 
давао је утисак да је Босна и под Турском, ма и скучено, наставила да живи 
својим животом, и да је после 1463. сачувала много свога посебно босанског 
у своме социјалном и политичком уређењу. Подвлачило се да су аграрни од- 
носи у Босни за турске владе само наставак аграрног стања у коме се она на- 
лазила пре доласка Турака. 

У нашој историјској науци одржавало се ово гледиште или по закону 
инерције, да се задржи већ једном примљено мишљење или због недостатка 
историјских извора, помоћу којих би се дошло до нових чињеница и закљу- 
чака. И политика је имала свога утицаја. Било је у националном интересу за 
време турске и аустријске владе у Босни и Херцеговини приказивати њихово 
муслиманско племство као непосредне потомке средњовековне босанске 
властеле. Тим се подизала код њих народна свест, јачало осећање народне со- 
лидарности с осталим деловима нашег народа и подвлачило наше историјско 
право на Босну и Херцеговину у борби око ослобођења и уједињења. Разу- 
мљиво је само по себи да се ту са науком често мешала национална романти- 
ка, и то на штету научне истине. 

Сами босански бегови ширили су ово мишљење кад су сматрали да им 
је то корисно; било кад им је требао ослонац у муслиманским масама против 
Цариграда или легитимитет за њихове феудалне повластице при решавању 
аграрног питања. 

Сви споменути узроци су сад отпали па се може приступити непристра- 
снијем проучавању овог питања. То тим пре, што је задњих десет-двадесет го- 
дина објављено доста нових историјских извора о Босни и Херцеговини из 
турског доба; ослањајући се на нове податке изнећу своје мишљење о поре- 
клу муслиманског племства у Босни и Херцеговини. 


ПРЕЛАЖЕЊЕ БОСАНСКОГ СРЕДЊОВЕКОВНОГ ПЛЕМСТВА НА ИСЛАМ 

Није тако једноставно питање, како је постало муслиманско племство 
у Босни. Жели ли се доћи до приближне истине оно се мора осветлити са 
више страна: треба да се испита начин прелажења на ислам босанских му- 
слимана, па и некадашње босанске властеле; да се установи колико их је 
стварно прешло у нову веру, зашто и из којих крајева Босне и Херцеговине; 
да се упореди социјални и политички положај средњовековне босанске вла- 
стеле са положајем и утицајем муслиманског племства из првог доба турске 
владе у Босни и да се утврди да ли и уколико има међу њима везе; напослетку, 
ко је, одакле је, и како је постала муслиманска аристокрација у Босни и Хер- 
цеговини, каква се јавља у XIX веку. 

Средњовековна Босна развила се из једне мале области у велику држа- 
ву ширећи се од XII века према истоку и југоистоку на рачун Србије, а према 
северозападу на рачун Хрватске. Као Србија за време Душаново, и Босна, 
пред долазак Турака за владе Твртка I достиже свој највећи опсег. Турци је 
још проширују и до аустро-турског рата 1683-1699. Она се простире од Зве- 
чана на Косову до Сиска и Карловца у Хрватској, од Драве до Јадранског мо- 
ра. Касније се постепено смањује док Берлинским конгресом 1878. није 
добила свој данашњи облик. И поред тога, што је средњовековна Босна пред 
свој пад под Турке била највећа југословенска држава, она никада није имала 

чврсту етничку основу. Није успео покушај да се из богумилске секте, слично 
светосавској цркви у Рашкој, створи народна „босанска” црква а преко ње 
босански народ. Средњовековна Босна била је и остала једна политичка тво- 
ревина, без асимилационе снаге и унутрашње повезаности, које имају државе 
и у средњем веку кад почивају на етничким темељима. Ово се мора имати 
стално у виду при проучавању турског освајања Босне. Јер, слабо повезане и 
неуједначене земље босанске краљевине у XV веку на разне начине ће реа- 
говати на турско освајање. 

Друга, исто тако важна чињеница, јесте, да Турци нису у једном налету 
освојили Босну и Херцеговину. Од битке на Косову 1389. до пада Бихаћа 
1592. прошло је две стотине година. Неке земље босанске прелазиле су по- 
степено под турску власт, друге су освојене ратним походом 1463, а остале је 
морао Турчин да отима у крвавима борбама од Хрватске, Угарске и Аустри- 
је. Кад сви крајеви у Босни и Херцеговини нису у исто време и на исти начин 
освојени од Турака, сигурно није ни муслиманско племство свугде на исти на- 
чин постало. 

Беспрекидни ратови, пустошења, исељавања и заразне болести мењали 
су често пута из основе етнографску слику Босне и Херцеговине. Негде је 
старо становништво изгинуло, одвучено у робље или се иселило а на његово 
место се населио нови етнички елеменат (Босанска Крајина и Посавина); на 
другим местима куга и друге болештине опустошиле су читаве крајеве и 
досељавао се нов свет (источна и средња Босна). Данашња Босна и Херце- 
говина имају мало староседелаца, не само православних и католика, но и му- 
слимана, и то се мора имати у виду, кад се расправља проблем постанка 
њиховог муслиманског племства. 

Кад је Турчин дошао на границе Босне, затекао их је дубоко у старим 
рашким земљама. Стеван Котроманић и Твртко I отели су у XIV веку 
немањићкој држави источну Херцеговину и добар део старе Рашке све до 
Милешева. Турци ће придодати још земље до Звечана на Косову; тако ће 
доћи под босански пашалук велики део старе Рашке, Хума и Зете. Ове земље 
играће у историји Босне под Турцима важну улогу. Ту ће светосавска црква 
и немањићка државна традиција дати народу онај моћни ослонац, који ће 
спречити нагло турчење. Још више, њихови сточари отпорни и експанзивни, 
у исто време прилагодљиви, направиће са Турцима компромис и служиће 
њиховој војсци као мартолози. За то ће сачувати повластице средњовеко- 
вних сточарских катуна, проширити их и на долине, и на рушевинама некада- 
шњих жупа изградити племенске и кнежинске аутономије. Из ових предела 
полазиће у XV и XVI веку са Турцима у четовање злогласне мартолоске чете 
да пустоше Далмацију, Босанску Крајину, Лику и Славонију. Кад Турчин 
освоји ове земље, они ће се тамо селити и изменити из темеља њихов етнички 
састав. Стара Рашка, Зета и Хум, постаће нови расадник српства под Турци- 
ма, колонизујући не само Босну, Далмацију и Хрватску но и Моравску Срби- 
ју. Под заштитом повластица, што су их добили од Турака, ту ће у XVI веку 
почети ренесанса српског народа, поправиће се стари, па подићи и нови 
манастири, отворити штампарије и 1557. обновити Патријаршија. 

После битке на Косову 1389. Турци од Звечана до дубоко у Босну 
постављају ланац својих поседа у старој Рашкој које им служе као ослонац 
при продирању у Босну. Јиречек је врло добро запазио да је овај низ турских 

поседа од Звечана на Косову до Врх Босне више Сарајевског поља ломио 
кичму Лазаревићевој и Бранковићевој Србији пресецајући је на два дела. 2 
Јер, и ако су те земље биле српске, утицај турских посада у њима још од по- 
четка је велики. Оне су омогућавале турским крајишницима са седиштем нај- 
пре у Скопљу, а после у Врх Босни и Сарајеву да се много година пре 1463. 
мешају у унутрашње ствари босанског краљевства. Павловићи и Хранићи у 
источној Босни и Херцеговини постали су турски вазали још у првој полови- 
ни XV века. Тако су се наше земље између Косова и Сарајевског поља посте- 
пено привикавале на турску власт. 

Предели источно од Дрине и јужно од планине Беласице и Трескавице, 
дакле Рашка и Хум, не турче се у почетку у великим размерама. Навели смо 
већ као узрок светосавску црквену организацију, моћну немањићку државну 
традицију и ослонац кога је народ имао у својим катунским самоуправама 
ових сточарских земаља. У Новопазарском Санџаку турчење у већем броју 
почиње тек од друге половине XVI века. Тако, по причању старих људи није 
у Колашину и Кричкама било пре двеста година више од три муслиманске 
куће. 3 Селим II, турски султан, да би присилио хришћане да прелазе на ис- 
лам, „ударио је нарочити тешки данак на хришћане с обећањем да ће ослобо- 
дити сваку хришћанску кућу, у којој један прими мухамеданство”. 4 То је 
деловало. Арнаути долазе у Санџак тек у XVIII веку; дотле његово станов- 
ништво сачињавају православни и муслимани. Множење мухамеданаца у том 
крају турчењем или досељавањем, почиње, дакле, од времена кад се јављају 
српске буне против Турака и кад су отоманске власти морале потражити јачи 
ослонац у једноверном становништву. У источној Херцеговини исламски 
елеменат никад није био премоћан. Уколико се увећава, нарочито од XVIII 
века, то је досељавањем из земаља освојених од хришћана. Исти је случај и 
са старом Зетом. Ту су муслимани били, штавише, потпуно истиснути кад се 
из племена почиње стварати у XVIII веку црногорска држава. Уопште, пле- 
менске организације пружајући појединцима јаку заштиту према Турцима, 
онемогућавале су великим делом турчење, зато међу племенима има најма- 
ње потурчењака. 

Сасвим други је случај са пределима између река Дрине и Босне. И они 
су се постепено привикли на турску власт. Павловићи и Ковачевићи су турски 
вазали пре 1463. Сарајево је од Турака основано пре освајање Босне. Кад је 
Мехмед II Освајач, прешао Дрину у пролеће 1463, не наилази на отпор. Он је 
имао само да исече своје вазале Павловиће и Ковачевиће и да њихове земље 
подвргне под своју непосредну власт. То су били стари поседи босанских ба- 
нова, одакле се проширила мала бановина на велику краљевину. Овде ста- 
новништво нема оне отпорне снаге према освајачу, коју показују Рашка, Зета 
и Хум, јер је ту богумилство имало правог дубоког корена. Зато ће оно под- 
лећи, напустити стару веру, примити ислам и постати главни ослонац осман- 
ској моћи у Босни и целом северозападном делу Балканског полуострва. 

Данас је немогуће утврдити кад и како прима овај свет мухамеданску 
веру. Једно је сигурно, да напуштање старе вере није вршено у почетку од- 
једном, него поступно током XV и XVI века. Неки су у источној Босни пре- 

2 Јиречек, Историја Срба, Београд, 1923, II, 216. 

3 Петар Мркоњић, Средње Полимље и Потарје. Насеља српских земаља, Београд, 1902,283. 

4 Јован Томић, О Арнаутима у Старој Србији и Санџаку, Београд, 1913,23-24. 



лазили на ислам и пре 1461. 5 Нема сумње да је доста народа прешло на ислам 
непосредно после освајања, јер у изворима онога доба често се спомињу по- 
једини муслимани као „син Абдулахов”. Овај придев узимали су они муслима- 
ни, чији је отац био хришћанин. 6 Велико прелажење на ислам било је у 
околини Сарајева у почетку XVI века. 7 У извору о том прелажењу подвлачи 
се да није вршено на силу него добровољно. И око Високог турчење се врши 
постепено а не на силу. Оно је мопало почети врло рано и наставило се и за 
цело време турске владе у Босни. Тако је потурчена источна Босна. „Нигде 
се у већем броју нису сачувала имена села, која носе презимена средњовеков- 
них племићких породица као у крају од планине Трескавице према Дрини и 
одатле кроз рогатички срез до у кладањски и тузлански. И ова конзерви- 
раност старих имена је доказ да је овде сачуван континуитет становништва, 
па ни промене, у колико их је било, нису могле имати последицу, да се стара 
имена забораве.” 9 И данас чине ту муслимани већину становништва. 

У источној Босни и Херцеговини имамо највише података о прелазу на 
ислам босанског средњовековног племства. Само, тај прелаз није вршен она- 
ко како се то обично приказује; нема доказа да се ово племство потурчило 
непосредно после пада Босне 1463, да би задржало поседе. Мехмед II, турски 
султан, поступио је и овде као и у другим земљама које је мачем освојио: се- 
као је владаре и велможе освојених земаља, ако их је ухватио. Тако је он ура- 
дио са Павловићима и Ковачевићима у источној Босни, тако и са Стеваном 
Томашевићем и властелом, с њим заробљеном. Херцега Стевана синови 
беже после 1482. из земље. Избегло је и много друге властеле. У земљи је 
остало доста малог племства, иако су се одатле регрутовали потурчењаци. 

Међутим, у овим пределима јавља се и једна друга појава, а њу запа- 
жамо и у другим балканским земљама у то доба: турче се властеоски синови 
одведени у Турску или као таоци, и тамо су потурчени, или као заробљеници. 
Уколико има у источној Босни потомака старог босанског племства на висо- 
ким положајима, то су ови потурчени њихови синови. Навешћу нека имена: 
Синан-паша Боровинић, Мустафа-бег Јуришић, Мустафа-бег Миливојевић, 
Мехмед-бег Обреновић, Хасан-бег Михаиловић, Скендер-бег Врањешевић, 
Мустафа-бег Богојевић, Али-бег Влаховић, и др. 10 Најпознатији је из тога 
круга Ахмед-паша Херцеговић, син херцега Стевана. 

Нема континуитета међу синовима и очевима. Синови су дуго времена 
провели у Цариграду и на Истоку. Тамо уче турски језик, школују се, ратују 
и праве каријеру. У Босни се јављају као зрели људи и високи чиновници да 
њом управљају под потпуно другим условима но што су управљали њихови 
очеви. Већина их се није ту ни задржала, но се расула по пространом турском 
царству идући за службом и добијајући поседе. Данас имамо доказе само за 
неке беговске породице у источној Босни да су пореклом од старе властеле: 
то су Ковачевићи, Тодоровићи, Сијерчићи и Љубовићи. 


^ Миленко Филиповић, Ешничка ирошлосш нашег народа у околини Високог, Београд, 
1928,65-66. 

6 Вл. Скарић, Српско-православни народ и црква у Сарајеву у XVII и XVIII веку, Сарајево, 

1928,9. 

7 Вл. Скарић, ор. с., 7-9. 

8 Филиповић, ор. с., 66-67. 

9 Скарић, Трзан, „Гласник Земаљског музеја”, Сарајево, 1928,130. 

10 Трухелка, Турско-словјенски споменици дубровачке архиве, „Гласник Земаљског му- 
зеја”, Сарајево, 1911,317. 

Постоји много историјских података управо за земље међу Сарајевом 
и Косовим пољем да није био потребан прелаз у ислам неком хришћанину, 
ако је хтео да сачува своје поседе под Турцима. Мехмед II увео је у Босни 
непосредно после освајања тимарски ленски систем. Постати спахијом мо- 
гао је овде и хришћанин ако је преузео на себе војну обавезу, која повлачи 
собом, по турским законима, одржавање тимара или зијамета. Истина, по 
тим законима нису обично хришћани могли добијати тимаре. Али, ако се 
неки од њих истакао у рату на граници, могао га је санџак-бег да упише као 
„јолдаша”, ратног друга, и да му додели тимар као награду из благајне за пла- 
ћање граничне одбране. 11 Такав случај је био са нашим земљама. Хришћани 
спахије јављају се у њима све до бечког рата 1683-1699. Отада постепено иш- 
чезавају, јер су били потиснути од муслимана или што су били несигурни или, 
да би се њихови спахилуци дали муслиманским спахијама који су своје изгу- 
били после потискивања Турака из Далмације, Лике, Славоније и Угарске. 1 
Много хришћана спахија спомиње се у старим српским записима и натписи- 
ма. 13 Има их доста у Старој Србији; у Црној Гори спахије, чија су имена са- 
чувана у старим српским записима и натписима, пореклом су из источне 
Босне и Херцеговине, Црне Горе и Новопазарског Санџака. Према томе, не- 
тачно је да је стара властела из ових предела морала прелазити на ислам по- 
сле турског освојења да би сачувала своје поседе. Могли су их очувати и без 
напуштања старе вере. 

Још више, из тестамента кнеза Милоја Михочевића, околина Фоче, у 
коме он после своје смрти оставља сину Мустафи, доцније херцеговачком 
санџак-бегу, „своје робље, коње, винограде, куће и млине”, види се да је вла- 
стела не само задржала своја имања осим поља за обрађивања но их је могла 
остављати у наслеђе. 14 И стари турски аграрни закон предвиђа, ако отац 
хришћанин остави земљу, имање сину муслиману да овај мора да плати тапиј- 
ску пристојбу, а не син хришћанин. Ова се законска одредба касније проме- 
нила утолико, што није син муслиман плаћао таксу за наслеђе као и син 
хришћанин. И иначе, има хришћана у почетку турске владе у овим пределима 
на високим положајима. На дворовима санџак-бегова они се радо употре- 
бљавају као писари и у дипломатским мисијама. 15 Има их и на челу већих 
управних области: требињски војвода Херак Вранеш (1477), Радивој (1505), 
кнез Вук у Доњим Власима, Херак Владисалић. 16 

Земље између Сарајева и Јајца освојене су биле 1463. Ово освајање 
ишло је лако, али не без отпора и крви. Из описа савременика, нарочито 
непосредних учесника потурченог Србина јаничара Михаила из Островице и 
Дурсунбега, једног турског племића из Брусе, види се да је народ у збеговима 
давао жив отпор турској војсци и да је Босна у то доба страшно опусто- 
шена. 17 На десетине хиљада људи, жена и деце одвучено је у ропство од Ту- 
рака. Нема потврде да се и овде племство добровољно предавало Турцима и 
турчило. Али има много примера да је бежало из земље или било исечено од 
Мехмеда II заједно са краљем Стеваном Томашевићем. Турски цар је и ту 


11 Hammer, Des Osmanischen Reiches Staatsverlassug, II, Wien, 1815,276. 

12 Владимир Скарић, Попис босанских спахија, 1711, „Гласник земаљског музеја” 1930. с. 9. 

13 Љ. Стојановић, Записи и натписи, 1287,1422,1659,1260,1943,3627,6618. 

14 Трухелка, Турско-словјенски споменици, „Гласник земаљског музеја” 1911,94. 

15 Исто, 316-317. 

16 Трухелка, исто 317. 

17 Г. Елезовић, Турски извори за историју Југословена, Братство, Београд, 1932,113-116. 

применио стари свој начин: очеве секао а синове одводио у ропство и турчио. 
То се десило и деци самог погубљеног краља Стевана Томашевића. 

Средња Босна се много турчи у XV и XVI веку. Узроци су исти као и у 
источној Босни. Богумили су овде били изложени сталном прогањању като- 
личке цркве за време последњих Котроманића. Научени већ пре 1463. да тр- 
гују верским уверењем, они ће лако да подлегну новој освајачкој вери, 
исламу. 

При продирању на Балкан и у средњу Европу од XIV до XVI века Турци 
су одлично знали да искористе тешко стање сељака у земљама које су на- 
падали, да би га одвојили од властеле и привукли себи. Незадовољство 
феудалним теретима притиснутог сељака ометало је хришћанске државе да 
уложе све снаге у борбу против турских освајача. Нема сумње да је Турска 
XV и XVI века са својим тимарским системом, са мањим порезима, а већим 
поштовањем закона далеко била одмакла пред својим хришћанским против- 
ницима. Њени државници били су тога свесни па употребљавају као једно од 
најмоћнијих средстава у борби против својих феудалних хришћанских непри- 
јатеља пооштравање класне борбе међу властелом и сељаштвом. Они обећа- 
вају сељаку да ће му бити много лакше живети под њима, Турцима, него под 
старим господарима. Под притиском племићке самовоље, ратних пустошења 
и терета, сељаштво би се обично поколебало, и где није прелазило у отворене 
буне као у јужној Угарској, или бежало у Турке као у Босни и Славонији, оно 
је било добрим делом пасивно у очајној борби своје државе са турским осва- 
јачем - Бугарска па и Србија. Кад се једном проуче социјално-економски 
узроци пропасти хришћанских држава у источној и средњој Европи концем 
средњег и почетком новог века, видеће се од колике је важности било нездра- 
во стање у коме су се налазиле због разорног дејства феудалног система. 
Успомена на унутрашње распадање државе и вера у бесциљност отпора нај- 
боље се код нас очувала у народним причама о проклетој Јерини, која зида 
градове на народном зноју и муци, и у песми „Старина Новак и кнез Богосав”. 

И у Босни су Турци распаљивали борбу међу сељаштвом и властелом. 
Још пре њеног освајања трудили су се да стекну у њој своје присталице. Те- 
жак економски положај босанског сељака искоришћавали су да га наговоре 
да напусти краља и властелу и приђе њима. Обећавано му је „да ће свако од 
њих бити слободан, који к њима одпадне”, тужио се Стеван Томашевић папи 
две године пред пад Босне. 19 Турци су и поступали по својим обећањима. Се- 
љаци у прво време њихове владе имају много лакши положај, но што су га 
имали у својој старој држави. Понегде су им, као у околини Фоче, некадашње 
племићке земље једноставно раздељене уз обавезу давања десетине. 2 

Споменусмо да се средња Босна турчи добрим делом у XV и XVI веку, 
али ако у источној Босни има ма и трага о том да су синови некадашње вла- 
стеле заузимали високе положаје па и спахилуке држали, овде нема ни тог. 
Нисам могао наћи ниједну спахијску породицу у средњој Босни да је сачувала 
име неког средњовековног босанског властелина. А још Курипешић у свом 
путопису од 1530. наводи да је између Сарајева и Травника било највише тур- 
ских спахија. 

Закључак за источну и средњу Босну био би: нема довољно доказа по 
којима би се могло тврдити да се овде властела добровољно и у великој маси 


18 Клаић, Повијест Босне, Загреб, 1882,340. 

19 Клаић, Повијест Босне, 323. 

20 Рисга Јеремић, Стари попис фочанског хаса, „Гласник Земаљског музеја”, 1925,209-221. 

потурчила, како би задржала своје старе политичке и економске повластице. 
Уколико има тих случајева у источној Босни и Херцеговини, они нису тако 
многобројни да би се из тога могао повући сигуран општи закључак. Од 
огромне је важности прелазак народних маса, посебно сељаштва, из матице 
босанскога краљевства на ислам. Тачна ће бити Скарићева тврдња да су „бо- 
сански муслимани потомци средњовековног многобројног малог племства и 
слободних тежака, што од прилике значи исто. Примили су ислам, и то сук- 
цесивно, и остали су на својим баштинама, на којима су били претежно рата- 
ри.” 21 Додао бих само да се под Турцима с њима изједначују и средњовековни 
кметови и да се из ових редова регрутовало највећим делом и муслиманско 
племство у Босни и Херцеговини. 

Увек на Крајини, они су војници, ратују и четују, добијају положаје, 
зијамете и тимаре. Ратови и болести их проређују и на њихова пуста селишта 
се насељавају доцније православни и католици. Они су у средњем веку икав- 
ци по говору, па су све до данас сачували многе карактеристике икавштине. 

У јесен 1463. провалио је у Босну угарски краљ Матија Корвин, освојио 
је натраг Јајце и велики део босанског краљевства. Ту је Корвин основао 
јајачку и сребреничку бановину као бране против турских провала у Хрват- 
ску и угарске земље. Око Босанске Крајине, Посавине и југозападне Босне и 
Херцеговине водиће се љуте борбе између Турске и Угарске све до конца 
XVI века. Скоро 150 година пустошиће се ове земље од турских, угарских, ау- 
стријских и млетачких војски и чета. И како су Турци постепено освајали по- 
једине пределе, налазили су их потпуно опустошеним. Народ је избегао из 
свог завичаја западу и Јадранском мору, изгинуо или био одвучен у робље од 
Турака. Турци ће у XVI веку морати ове земље поново да насељавају довла- 
чећи ново становништво из унутрашњости земље. Без сумње је данас да овде 
највећи део становништва није староседелац него колониста, био муслиман 
или хришћанин. Од хришћана највише се досељавају Срби из Рашке, Зете, 
Херцеговине и источне Босне. Тако су Босанска Крајина, северна Далмаци- 
ја, Лика и Банија измениле свој етнички састав: место старог хрватског ста- 
новништва премоћ добијају Срби, досељени из старих српских земаља. 

Да је становништво и хришћанско и муслиманско у Босанској Крајини 
колонизовано великим делом после турског освајања види се и по гео- 
графској номенклатури. „Ту само нека села, ваљда седишта старих сеоских 
општина, имају стара имена, а делови им се зову по презименима оних поро- 
дица које и сада тамо живе или су живеле пре 100-200 година.” 22 У овим кра- 
јевима не може се ни говорити о том да се племство добровољно покорило 
Турцима и примило ислам. Оно је избегло у суседне хришћанске земље или 
изгинуло. Положаје, зијамете и тимаре добијају овде сигурно они, који су се 
истакли при освајању ових земаља или уопште у ратовању на граници. Лична 
храброст и прегалаштво, а не порекло од старог племства одлучивали су на 
Крајини ко ће избити на површину. 


УПРАВНО И СУДСКО УРЕЂЕЊЕ БОСНЕ ПРЕ И ПОСЛЕ 1463. 

Врло важно је питање, колико се сачувало од старог сродњовековног 
државног уређења некадашње босанске краљевине у босанском пашалуку и 


21 Владимир Скарић, Трзан, „Гласник Земаљског музеја”, Сарајево, 1928,130. 

22 В. Скарић, Трзан, „Гласник Земаљског музеја”, 1928,130. 

да ли је и колико је племство у Босни задржало од своје старе власти, кад је 
Турчин њом завладао. 

Пред свој пад Босна је била феудална држава. Владаочева власт била је 
ограничена многобројним и моћним племством. Све његове важније одлуке 
биле су везане за пристанак овог племства, а „у последњем веку пред турско 
освајање чешће се спомиње збор или станак властеле . Они су и политички 
и економски били најмоћнији чинилац у земљи. 

Државна војна снага састојала се из њихових оружаних чета, што би их 
доводили на владаочев позив. Они су држали и највећи део тврђава. После 
Тврткове смрти, 1391, моћ појединих велможа толико се појачала да су њего- 
ви наследници били права сенка од власти према једном Хрвоју Вукчићу, Па- 
влу Раденовићу, Сандаљу Хранићу и Стевану Вукчићу-Косачи. Босна у XV 
веку пружала је класичну слику једне феудалне државе у распадању, без сум- 
ње, један од главних узрока њеном онако брзом и лаком паду 1463. 

Сасвим другу слику пружа Турска тога времена. Држава Мехмеда II на 
све би друго могла личити само не на Босну Стевана Томашевића. Управо у 
неограниченој моћи турских султана, у њиховој чврстој, строго центра- 
лизованој управи лежала је премоћ турске државе над разрованим феудал- 
ним државама у југоисточној и средњој Европи од XIV до XVI века. Код 
Турака оног времена султан је извор све власти у држави. Пред њим су сви 
поданици једнаки; роба, „склава”, подиже на положај великог везира, а од ве- 
зира може направити роба. Таква управа није могла ни помишљати да у ра- 
том освојеној Босни остави и потурчену њену властелу и са сенком оне моћи, 
коју су имали у својој старој држави. Најмање је то могао учинити владалац, 
какав је био Мехмед II Освајач. Кад заузима Босну 1463. и заводи у њој своју 
управу, Мехмед II поступа по истим начелима, по којима су уређене и друге 
земље, освојене од њега или од других турских султана. Прво му је да узме 
главу заробљеном владаоцу и његовим доглавницима. Тим убија сваку илузи- 
ју у покореном народу да још постоји стара држава. Освојена земља је по- 
бедиочева, покорени народ је раја, и тога има да је свестан. То је смисао 
турских погубљивања владалаца и великаша приликом освајања једне зе- 
мље. Тако је Мехмед II радио кад је освојио Цариград, Трапезунт и Мореју, 
зашто би друкчије поступио у Босни. Уосталом, овај начин турског рашчи- 
шћавања са представницима старе власти у освојеним земљама није њихов 
изум; то је освештани начин источних освајача још од времена старих Асира- 
ца и Вавилонаца - да главама носилаца власти у покореној земљи ударе гра- 
ницу између старе и нове ере. 

Уређивање Босне непосредно после освајања показује да се Мехмед II 
држао општих начела при организовању ове турске покрајине и да није Бос- 
ни дао никакав посебан положај у Царству, заснован на старом стању ствари. 
Још 1463. док је освајао градове по Босни, он је у њих постављао своје посаде. 
Супротно средњовековној босанској држави, у Турској овог времена само 
владаоци могу држати тврђаве. Године 1463. постављен је тако за заповедни- 
ка тврђаве Звечаја Константиновић Михаило од Островице, где је ујесен те 
године био и заробљен од Мађара. Он изрично подвлачи да цар својом вој- 
ском поседа тврђаве. 24 Посаде и заповедници градова плаћени су из царске 


23 Јиречек, Историја Срба III, 35; Трухелка: Државно и судбено устројство Босне у доба 
прије Турака, „Гласник Земаљског музеја”, Сарајево, 1907,72-74. 

24 Мијајло од Острвице мтописи, „Гласник Српског ученог друштва” XVIII154-155. 

благајне. Ослањајући се на многобројне градове и њихове посаде, турски сул- 
тани су у њима имали моћно средство за држање у покорности освојене зе- 
мље и усто осигуравали за себе у њој једину моћ. Међутим у средњовековној 
Босни највећи део тврђава није држао краљ него његове велможе. 

У управи и судству извршене су после 1463. темељне промене у Босни. 
Босански краљеви при вршењу владалачке власти били су ограничени моћ- 
ним великашима. У неким пределима њихова моћ била је тако слаба да се у 
XV веку у оквиру краљевства развијају полусамосталне државице, чији су го- 
сподари више заповедали но слушали своје суверене. Такве области-држави- 
це били су Хранића у Херцеговини, Павловића у источној Босни и Вукчића 
у Доњим крајевима. Мехмед II, чим осваја Босну, немилосрдно уништава и 
моћ локалних велможа исто као и краљеву. На чело покрајине поставља сул- 
тан свога санџак-бега. У почетку, и у земље појединих велможа поставља он 
свугде заповеднике. Тако се спомиње неки Али-бег, „господар Павловићеве 
земље”. Скендер, субаша султанов, управљао је 1487. земљама херцега Влат- 
ка, сина херцега Стевана. У нахијама управљају војводе. Нема ни помена о 
томе да би те војводе морале бити она иста властела, која су пре тим обла- 
стима управљала иако се у ово време помињу управо и неки хришћани као 
нахијске војводе. Они су као и санџак-бези само царски чиновници. У почет- 
ку, као и паше, остају војводе дуже на својим положајима, а касније, како 
дође нови санџак-бег, доводи за нахијске војводе своје људе. Уз војводе у 
Херцеговини се јављају и кнезови. Понеке војводе зову се и бези и по Скари- 
ћу, „били су дакле спахијског реда али не знам да ли је сваки војвода био спа- 
хија”. („Гласник Земаљског музеја” 1931,60). Однос између војвода и диздара 
био је тачно одређен. После заласка сунца, каже Михаило од Островице, ка- 
пије градова су затваране, ни сам војвода није пуштан унутра. 

При стварању нових управних јединица у Босни после освајања Турци 
су се у почетку прилично ослањали на управну поделу, коју су затекли. Спо- 
менули смо да су у почетку постојали посебни заповедници за земље Павло- 
вића и херцега Влатка Вукчића. Ова прва управна подела Босне под Турцима 
изгледа да се најбоље сачувала у управној организацији спахијских тимара. 
Владимир Скарић је доказао да су се спахијске нахије великим делом покри- 
вале са старим босанским жупама. 26 Некад је то могло бити и управна поде- 
ла која се касније мењала према потребама, док су се трагови старе спахијске 
организације очували све до XIX века. 

У средњовековној Босни владалац не врши непосредно судску власт. 
„Сваки војвода, сваки жупан и кнез уједно је и судац у свом подручју”. И вла- 
стела не суди непосредно. Прави суд је порота. Народни судови „станици” 
били су прастари словенски начин суђења. Племићу је могао судити само 
њему раван. 27 

Турци још у почетку одвајају судску власт од управне. Непосредно пос- 
ле освајања Босне и Херцеговине заводе се у њима посебне судије, кадије, 
они добијају своја судска подручја, кадилуке. Кадилуци се нису морали по- 
клапати са управном јединицом. Кадије суде по шеријату муслиманима, па 

25 „Гласник Земаљског музеја”, Сарајево, 1911,3,4. 

26 Вл. Скарић, Попис босанских спахија из 1711, „Гласник Земаљског музеја” 1930, Сарајево, 

11 - 20 . 

27 Трухелка, Државно и судско устројство, „Гласник Земаљског музеја”, 155 и 175. 

касније и дубровачким трговцима кад имају спор са турским поданицима. 
Код хришћана има и старе пороте, али нема довољно података да би се могло 
утврдити да у неким споровима, где не суде војводама и кнезовима, не спадају 
и под кадијски суд. 

Кад се има у виду: да Турска после освајања Босне ствара у њој потпуно 
нов управни и судски апарат; да се тај апарат управља по потпуно различи- 
тим начелима и законима од средњовековних босанских власти, онда је врло 
тешко доказати да се старо босанско-херцеговачко племство потурчило и за- 
држало онакав утицај на управу Босне и Херцеговине и под Турцима, какав 
је имало пре пада краљевства. Царске посаде у градовима, независне судије- 
-кадије, управници покрајина и нахија, обични царски чиновници са ограни- 
ченом влашћу и покретни, били су нешто сасвим друго но Павловићи, Коса- 
че, Хрватинићи, Ковачевићи и њима слични. 


АГРАРНИ ОДНОСИ 

Аграрни односи у Босни остављају нам на први поглед утисак да су под 
Турцима претрпели најмање промене. Међутим, кад се проучи историјски 
развој аграрног питања у Босни и Херцеговини за турског периода, види се 
да није тако. 

Становништво у средњовековној Босни делило се на племство и народ. 
Било је и робова. Племство се делило на велможе и властеличиће. Племство 
се стицало добијањем властеоског добра. У Босни и Херцеговини властеоско 
добро се зове „племенита земља”, „племенито”, „дједина”, „племенита 
баштина”. По речима „племенита земља”, „племенито”, могло би се закљу- 
чити да је првобитно један крај припадао читавом племену, па доцније био 
издељен међу његове чланове. У Босни све до њене пропасти старешина 
породице ништа не предузима без договора са браћом и рођацима. Ово је на- 
рочито важило у питању имовинских односа. Кад потписују повеље, додају, 
са браћом или родбином. То исто раде и владаоци. 29 

Баштину добија властелин повељом од владаоца, а и то само уз приста- 
нак осталих велможа. Њу му није могао нико одузети осим владаоца за веле- 
издају. Она је наследна. Баштиник је могао баштину продати, приложити и 
дати је у прћију. 30 Приликом давања у баштину читавих жупа босански кра- 
љеви пазе, као и српски, да се тим не повреде права мањих баштиника. 31 

Занимљиво је да немамо писаних трагова да је у средњовековној Босни 
постојала „пронија”. Уосталом, и у Србији се она, по Новаковићу, јавља тек 
у XIV веку. 

Врло мало има података о положају средњовековног кмета у Босни. 
Тешко је данас утврдити његов однос према господару, јер изгледа, да му је 
социјални положај био повољнији од средњовековног српског себра, јер се у 
повељама спомињу после властеличића. У повељи Стевана Остоје 1400, кад 

28 Јиречек, Историја Срба III, 64. 

29 Трухелка, Хисторичка подлога аграрног питања у Босни и Херцеговини, „Гласник 
Земаљског музеја” 1915, 3. 

30 Исто, 5. 

31 Трухелка, Државно и судско устројство, 97-98; Ст. Новаковић, Пронијари и башти- 
ници, Гласник Српске краљевске академије наука, I. Београд, 1887,55. 

даје у баштину Хрвоју Вукчићу град и жупу Хливно, спомињу се „третије- 
ници Војихнићи . Ако би се узело да су Дубровчани задржали босанске 
аграрне односе, уколико су и ови били босански, јер је Рашка ту дуже влада- 
ла, кад су добили Конавље, Приморје и Стон, онда изгледа да је властела да- 
вала земљу сељацима на обрађивање уз обавезу давања половине прихода. 
Такав се сељак звао „половник”. Сачувана нам је и једна даровница Стевана 
Вукчића Косаче, где даје једном сељаку за учињене услуге земљу уз обавезу 
половине. 

Нема података по којима би се могло тврдити, уколико и какве обавезе 
работе су имали босански кметови према својој властели. Да је њихов поло- 
жај био тежак и да су њим били незадовољни, види се из поменутог писма 
Стевана Томашевића Папи 1461, где се тужи да Турци маме себи кметове. 

* 

* * 

Турско аграрно законодавство развија се заједно са државом. За Му- 
рата I, после освајања једног дела Балкана Тимурташ-паша издао је 1375. 
први аграрни закон. После настављају изграђивање турског аграрног зако- 
нодавства Мехмед II Освајач, Сулејман Велики и други султани. 

Турско аграрно законодавство имало је своју основу као и сви турски 
главни закони у исламском праву. По њему: „Свака неверничка земља, коју 
освоји имам или халифа муслимански силом, дели се после одузимања за- 
конске петине међу исламске освајаче или се становницима потврде поседи, 
пошто се обавежу људи да плаћају главарину а земље земљарину.” 33 На- 
челно, турски правници сматрали су да је у Румелији, Балкан, земља државна 
и да се даје као лено поданицима. „Оне су доживотни посед пољопривредни- 
ка, који плаћају прописану земљарину и порез на приход”, и не могу бити зба- 
чени са поседа докле год не занемаре његово обрађивање. Наслеђују се у 
мушкој линији, али после њеног изумирања, земља се даје другима. Ови по- 
седи не могу се ни на који начин купити, продати или дати у задужбину. Нема 
вредности ниједна повеља издана у овом смислу. Само међу самим подани- 
цима, којима је спахија дао земљишта тапијом под закуп, дозвољена су ус- 
тупања, која су учињена са његовим знањем и вољом. Спахија не може 
добијени тимар или зијамет ни купити ни продати. И он има само право да 
купи са добивеног лена оне приходе и искоришћује она права, која му је др- 
жава уступила уз одређење војне обавезе. То су основна начела на којима је 
почивало турско аграрно законодавство у Европи. 

Да ли је поступио Мехмед II по њима кад је освојио Босну, или се држао 
средњовековних норми босанске краљевине? Нема сумње да је непосредно 
после освајања приступљено и решавању тога питања. Још Мехмед II је на- 
редио да се изврши катастарски попис Херцеговине, сигурно и Босне, јер за 
Херцеговину знамо из података, што нам их је сачувао њој суседни Дубров- 
ник. Катастри су доцније дотеривани за Бајазита II, Селима I и Сулејмана Ве- 
ликог. Ускоро после њихова пада спомињу се у Босни и Херцеговини спахије 
и тимарници. Немогуће је доказати, како тврди Трухелка, да су се у Босни 


32 Miklosich, Monumenta Serbica, Viennae 1858, 249. 

33 Hammer, Des Osmanischen Reiches Staatsverfassune, Wien 1815,1, 166. 

34 Hammer, 345-347. 

под Турцима задржали стари аграрни односи, којима су се турски закони 
само прилагодили. Сви подаци, што их имамо на располагању, говоре зато, 
да је Мехмед Освајач и у Босни завео спахијски систем, какав је постојао и у 
осталим покрајинама европске Турске. 

О аграрном питању средњовековне Босне имамо врло мало података. 
Тим више их имамо из турског доба, иако је тешко упоредити аграрне законе 
у Босни пре 1463. и после њеног пада, није тешко упоредити опште турске 
аграрне законе, и законе за друге покрајине царства са законима и фетвама 
који су се посебно односили на Босну. Овде није мој задатак да залазим у сит- 
нице при расправљању босанског аграрног питања. Зато само напомињем, 
кад се изврши то упоређење, јасно се види да су аграрни закони у Босни и 
Херцеговини почивали на истим начелима, на којима је изграђено опште 
турско аграрно законодавство у Европи. Уколико се јављају разлике, то су 
само нијансе, које не кваре општу сагласност. 35 

И у Босни су начелно земље цареве. Он их даје као лена, зијамете и 
тимаре уз одређене војне обавезе. Спахија располаже земљом као царев 
заступник, али не може их ни купити ни продати. Хасове, земље које спахија 
сам обрађује, не сме дати под тапију. Спахије убирају приходе и у Босни као 
и у осталом царству. Ти приходи нису морали бити десетина, могли су изно- 
сити осмину, четвртину, па и половину. Ту је долазио до израза народни оби- 
чај. При продаји, куповању или наслеђу земаља код поданика и за Босну 
важе исти законски прописи као и за остале турске покрајине. 

Уосталом, Мехмед Освајач није имао разлога да да мимо остале своје 
покрајине Босни неко посебно аграрно законодавство ослањајући се на њено 
средњовековно право. И она је освојена мачем као и друге земље. У турском 
царству било је још земаља које су биле крајине на граници, па им то није 
дато (дуго времена Србија и Бугарска); још је било земаља, где је велики део 
народа прешао у ислам, па нису то добиле, (Албанија). Зато је разумљиво да 
је и Босна била уклопљена у општи аграрни ленски систем, кога су турски 
султани изградили од XIV до XVI века. 

Колико је самовољно поступано и како се мало бриге водило о старим 
аграрним односима у Босни и Херцеговини, види се најбоље у стварању бо- 
санске спахијске покрајине (ејалета) и тимарских лива. Ове последње су на- 
рочито важне, јер су за њих издавани посебни аграрни закони. Владимир 
Скарић објавио је један, истина непотпун, списак босанских спахија из 1711, 
израдивши карте тимарских лива, нахија и жупа у Босни. Из овог пописа 
може се много шта закључити. Главно је да Турци при стварању тимарских 
лива нису водили рачуна о томе коме су припадале те земље пре освајања. 
Међутим, то је било врло важно ако су хтели да имају обзира према њиховом 
аграрном праву пре освајања. Тако, лива Сарајево протеже се од Звечана на 
Косову до Новог на реци Уни. Обухвата, дакле, земље старе Босне, Рашке и 
Хрватске. У ливу Зворник спадају земље старих области Соли, Мачве и жупа 
Брвеник, стара Рашка. Лива Херцеговина иде од манастира Милешева-Раш- 
ка, до Новог на мору; Лива Клис од Неретве до Удбине у Лици и реке Уне. 36 
Да су Турци водили рачуна о старом босанском аграрном законодавству при 


3 ~* Hammer, Des Osmanischcen Reiches Staatsverfassung I, Band 187-197. 

36 Владимир Скарић, Поиис босанских сиахија из1711, „Гласник Земаљског музеја” 1930,2. 

израђивању својих аграрних закона у појединим ливама, доиста им је то мо- 
рало бити врло тешко, пошто су поједине ливе биле састављене из предела 
са разном аграрном историјом. Занимљиво је да у закону босанске ливе из 
1565, уколико се спомиње старо предтурско аграрно законодавство, то није 
босанско него рашко, „по српском обичају”. 37 


ПОРЕКЛО МУСЛИМАНСКОГ ПЛЕМСТВА У БОСНИ И ХЕРЦЕГОВИНИ 

Кад се ставимо на становиште да су босански аграрни закони под 
Турцима само део општетурског аграрног законодавства са неким допунама, 
које су одговарале месним потребама, само од себе намеће се питање: ко су 
онда биле и одакле су босанске спахије, ако нису пореклом од старог бо- 
санског племства. Затим, како то да се у XIX веку босански бегови и аге ја- 
вљају као поседници земаља, кад то нису били у почетку турске владе. 

Споменуо сам да је муслиманско племство у Босни у разна времена и на 
разне начине тумачило своје порекло. За исте породице постоје разне вер- 
зије: једном се каже да су потомци старе босанске властеле, други пут да су 
из Азије. Тако: Сулејман-Пашићи од Јаблановића, (по некима Скорбовићи), 
Вилићи, Крегићи, Бранковићи, Ковчићи да су прешли на ислам у почетку 
турске владе, исто Турхановићи, Филиповићи, Куленовићи, Соколовићи, То- 
доровићи и други. 38 По Јукићу: за порекло Шерифа и Миралема да се не зна, 
Фирдуси да су Рајковићи. За Мехмеда Соколовића се, штавише, тврдило да 
јеодстарихсрпских деспота. 40 За Бадњевиће из Крупе се износило дасухр- 
ватске племићке крви. Куленовићи су по једнима од брата млетачког дужда 
Кулина, по другима чак од Кулина бана. У Херцеговини Ризванбеговићи су 
причали да су од Црнојевића, Ресулбеговићи од Обренбеговића, а Љубовићи 
од неког Љубе, дворјанина херцега Стевана. 41 Још Јукић спомиње да ови бе- 
гови и капетани и данас чувају старе повеље, али да их не знају читати. 

За многе од тих породица прича се, опет, не само да нису потомци бо- 
санске властеле, но да су прави Турци, чак из Азије. Веровање у порекло из 
Азије код муслимана у неким пределима у Босни тако је велико да, кад би се 
примило, испало би да је велики део Босне и Херцеговине насељен данас пра- 
вим Турцима. Само, и ову њихову традицију треба примити врло критички. 
Као што немамо доказа да су босански бегови у већини потомци старе босан- 
ске властеле, исто их тако немамо ни да су потомци досељених османских чи- 
новника или војника. Једно је сигурно, има више потомака досељених 
Османлија у Босни и Херцеговини међу беговима него међу простим на- 
родом. Уистину, муслиманско племство у Босни и Херцеговини постало је у 
разна времена и под разним утицајима. Изнећу своје мишљење о томе. 

Мехмед II, кад је освојио Босну, задржао је један део земље за себе и 
претворио их у царске хасове (Павловића земља, Азбуковицу, Столац итд.). 
Други део добили су богомоље, вакуфи; трећи део даје као зијамете и тимаре 
својим ратницима, који су могли бити Босанци, муслимани, неки потомци 


37 Трухелка, Сшари шурски аграрни законик за Босну, „Гласник Земаљског музеја”, 1916, 

старе властеле, или хришћани, али нису морали. По његовом закону о ти- 
марима, зијамете и тимаре добијају и синови високих чиновника; тако, сино- 
ви санџак-бегова имају право на зијамете од 30.000 акчи, чаушки на тимаре 
од 10.000 акчи. 42 То значи да су у Босни могли добити спахијска лена синови 
сваког турског високог чиновника без обзира да ли су родом из Босне или не. 
Пошто тамо врло често долази чиновништво из других земаља турског цар- 
ства, разумљиво је да су и они могли бити награђени спахилуцима у Босни. 
Босанци, опет, често стичу зијамете и тимаре у другим покрајинама. Отуда 
се међу босанским и херцеговачким беговима и данас може наћи потомак ра- 
зних паша и везира, пореклом не само из европских, но и из азијских турских 
покрајина. 

Затим, још једна врло важна чињеница, Турска XV и XVI века била је у 
једној ствари демократска држава првог реда. Пред царем су сви једнаки; он 
награђује своје поданике не по пореклу но по заслузи. 

Положај, према томе и лена, добија онај, који га заслужи па био он у ја- 
ничаре одведено дете неког херцеговачког или албанског брђанина или 
потомак османског племића из Брусе. Ти скоројевићи из Босне и Херцегови- 
не, који су почели службу одоздо па догурали често до највиших положаја у 
турском царству, регрутују, мислим, највећи део предака муслиманског 
племства у Босни и Херцеговини. У Турској је слабо вредело племство по кр- 
ви. У аристократију се улазило стицањем власти и моћи. Тако је углавном 
било и у Босни за цело време турске владе. 

Земље старе босанске властеле биле су баштинске, спахијске земље су 
пронијарске. Ту је основна разлика између њих. Баштинику може одузети 
владар земљу само за велеиздају; пронијар, спахија има да испуњава одређене 
дужности. Ако их не врши, одузима му се тимар. Они се крећу и без своје кри- 
вице. Тако је Курипешић забележио 1530. да је Сулејман Велики наредио бо- 
санским спахијама да иду у Угарску и да ће тамо добити спахилуке. „Тко 
неће, већ остаје, тај да плаћа данак као и други сељаци.” 43 И он тврди да су у 
Босни тимари „као нека плаћа” спахијама, и да су турском цару „најбоље слу- 
ге, чиновници и капетани потурчена и у јаничаре уврштена хришћанска де- 
ца”. „Све су то сами Бошњаци; држи их Турчин за најбољи и највјернији 
народ, који радо хоће да се зове турски, па се и хвали тиме; зато им више вје- 
рује него правим Турком. Већ по окретности и љепоти својој одмах се распо- 
знају од Турака, а љепше се и носе него они.” 44 

У Босни и Херцеговини, као и у осталим турским покрајинама, главна 
војничка снага биле су спахије. Зијамете и тимаре добијали су заслужни вој- 
ници, синови спахија, синови високих државних чиновника или заповедника 
тврђава. Из ових редова излазе босански бегови и аге. У Турској је управна 
и војна власт у покрајини, срезу или тврђави била у једним рукама. Везири у 
покрајинама, војводе у нахијама, диздари у тврђавама су и грађански и војни 
заповедници. Зато су врло често спахијски војни заповедници санџак-бези, 
алај-бези и субаше управници санџака и нахија, дакле оних области, где су 
били заповедници војске. Пошто се ови спахијски официри регрутују из ре- 
дова високог државног чиновништва, још од почетка улазе у високо плем- 
ство, бегове. У оним пределима, где су се у једној породици кроз генерације 


42 Hammer, 1,94. 

43 Матковић, Путовања по Балканском полуострву, „Рад”, 56,175. 

44 Исто, 176. 



очували велики зијамети и тимари и јављали се моћни и утицајни људи, ове 
породице се истичу изнад осталих, и дају вође појединим крајевима. 

Порекло бегова ове врсте је разно. Прва група, то су стварни потомци 
некадашњег босанског племства. Има их у источној Босни и Херцеговини - 
Сијерчићи, Бранковићи, Тодоровићи, Опуковићи. Ове породице су кроз 
цело време турске владе у Босни и Херцеговини биле утицајне, давале 
спахијске алај-беге, паше и држале велике зијамете. 

Другу групу сачињавају потомци потурчене хришћанске деце, или 
синови малог муслиманског човека, потурчењака, који су се својим војнич- 
ким или неким другим способностима прогурали до неког високог положаја 
у царству, па они или њихови синови добили зијамете или тимаре. Овој врсти 
муслиманског племства у Босни припада без сумње највећи број босанских 
бегова. Такви су били, сад изумрли, Ферхатпашићи у Крајини, Шахин-Паши- 
ћи Рогатица, Мутевелићи Сарајево, Куловићи, Зечевићи и Ковчићи. 

Трећа врста босанских бегова, која исто није малобројна, ту су потомци 
турских високих чиновника, чији су очеви служили у Босни, ту се приженили 
или добили зијамете и тимаре, остали и природили се. То су Ченгићи, Ми- 
ралеми, Сулејман-Пашићи и други. Миленко Филиповић нашао је за више 
породица у височкој околини, да су по традицији из Азије: Јашар-Спахићи, 
Аидини, Алићи, Хаџи-Омеровићи, Ножин-Агићи, Бези-Бјелопољци и дру- 
ги. 7 Он сам примећује да је код тих родова физички састав друкчији но у 
осталог становништва. Без сумње је да има много касније дометнутог у при- 
чању ових родова о њиховом пореклу, али, тачно је и то да је било доста тур- 
ских чиновника и војника који су остали у Босни, добили поседе и ступили у 
редове домаћег племства. 

Четврту, врло многобројну групу босанских бегова, сачињавају родови 
непознатог порекла. То су породице које су добегле у Босну и Херцеговину. 
Кад је Турска изгубила Угарску, Хрватску, Славонију, Далмацију и Србију, 
оне су се повукле у те земље. Већина њих није добила нове поседе него је иш- 
чезла у простој муслиманској маси. Ту је морало бити људи разних народно- 
сти, па и раса. 

О пореклу босанских бегова био би закључак: они су потомци некада- 
шњих високих турских чиновника и спахија и мешаног су порекла. Један, до- 
казано врло мали део, су од потурчених синова старе босанске властеле, 
други су или од босанских потурчењака или од људи из разних земаља тур- 
ског царства који су дошли у Босну службом, ту остали и претопили се. 


АЈАНИ, АГЕ И КАПЕТАНИ 

Јаничари долазе у Босну још за њеног освајања. Њима запоседа Мехмед 
II градове, кад заузима босанско краљевство. Босна је још пре тога била чу- 
вена по својим многобројним и јаким тврђавама. Пошто под Турцима остаје 
гранична покрајина, ове тврђаве у Босни служе Отоманском царству као 
главни ослонац за одржање власти у њима не само на граници но и тамо у 
унутрашњости земље, где су били важни путеви. 4 ^ Велике повластице, што 


45 Миленко Филиповић, 67. 

46 „Гласник Земаљског музеја”, 1906,114-115. 

47 Филиповић, 100. 

48 Скарић, Подаиџ за хисторију Херцеговине, 66. 

их је уживао овај војнички ред убрзо је почео привлачити у јаничаре и људе, 
који су уписивани међу њих само због тих повластица. Најпре је дозвољено 
јаничарској деци, да смеју ићи у аџами-оглане. Башагић тврди да је та до- 
звола дата врло рано муслиманској деци у Босни. Допуштањем јаничарима 
да се жене у градским посадама пољуљана је њихова стара дисциплина. 
Њихови синови остају јаничари по повластицама, али не по старом духу и дисци- 
плини. Напослетку је турско царство имало на списковима на стотине хиља- 
да јаничара, кад је долазио рат, тешко је било испабирчити коју десегину 
хиљада да иду на бојиште. Њима су се придружили њихова помоћна војска ја- 
маци и моселеми. Ожењени, настањени по градовима и ослањајући се на моћ- 
не своје везе у целом царству, а посебно на своје другове у Цариграду, 
јаничари ће се у већим градовима у Босни претворити у занатлије и трговце, 
организоваће се у моћне еснафе и предвођени ајанима, биће увек моћнији од 
месних власти, а неретко ће се одупрети и самим везирима. Из ових редова 
излазе злогласне баше босанске XVIII и XIX века, који ће силна зла нанети 
хришћанима својим зулумима, а бити читава невоља отоманским властима у 
Босни. 

Сарајево, највећи град у земљи, било је главно седиште босанских 
јаничара. Оно ће за време турске владе у Босни бити економско и политичко 
средиште Босне и Херцеговине, ослањајући се на моћно јаничарство под вођ- 
ством свога јаничара-аге и еснафе, и Сарајево ће као и многи градови у Руме- 
лији уживати градску аутономију, и предвођено својим агама и ајанима, бити 
права градска република и давати тон целој Босни и Херцеговини. 49 

У великим градовима у унутрашњости ајани ће водити прву реч и из 
њихових редова издвојиће се неке породице, које ће играти важну улогу у 
своме граду. По утицају и богатству, а неке и по самом пореклу, спадаће у бе- 
гове. Такве су породице биле у Сарајеву Бабићи и Фадил-Пашићи, а Дадићи 
у почетку XIX века у Мостару. Овамо спадају многобројне спахијске, бегов- 
ске породице, кад им је одобрено да не морају да живе у селима, на својим 
„оџацима”, па су се повукле у градове због удобнијег, а често пута и сигурни- 
јег живота. 

Из нижих чинова јаничарске војске, рекли смо, постаје у Босни ниже 
племство муслиманско, аге. Њих бегови нису никад признавали себи рав- 
нима. Тешко су се.и женили међу собом. Аге се јављају у Босни, гдегод је 
било турске пешачке војске. Има их врло много у малим градовима као за- 
поведника посада. Налази их се по неколико у свакој већој пограничној твр- 
ђави. У већим градовима (Сарајево, Мостар, Травник, Бањалука) они су врло 
многобројни и утицајни. Аге су они, који највише врше читлучење у Босни, 
као и у осталој европској Турској. Док су примали плате из државне благајне 
и били малобројнији, аге су могле добијати лено само из такозваних градских 
тимара, агалука. Кад им се плате све неуредније исплаћују, они се отимају за 
земље и јављају се од XVII века на овамо као поседници. Само, њихови поседи 
нису били велики као беговски, иако их је било и таквих, који су успели да по 
угледу, моћи и богатству престигну и саме бегове. Споменули смо ајане-Да- 
диће из Мостара. Они су били аге. Исто тако истичу се у Крајини у XIX веку 
Хасан-ага пећки, Али-ага Кедић и Поздерци. 


49 Charles Pertusier, La Bosnie, Paris, 1822,200. 

У ниже племство, аге, угурали су се у градовима и селима богатији 
трговци и занатлије по градовима па, и моћнији сељаци муслимани по сели- 
ма. Такви су били Морићи, Глоће, Златаревићи у Сарајеву. 

Босански капетани под Турцима у XVIII и XIX веку својим посебним по- 
ложајем, својом великом моћи и многим другим особинама толико су подсе- 
ћали на распуштене феудалне велможе босанске пре 1463. да се само од себе 
наметало мишљење, да они и нису ништа друго до њихови потомци и наслед- 
ници. И за њих тврди Јукић да су били племићи, „али од које породице, то они 
не знаду, премда старе повеље босанских владара добро чувају, али их читати 
не знају, нити даду коме видити”. 50 Ово мишљење о босанским капетанима 
одржало се до данас у историјској науци, иако нема ниједног историјског до- 
каза, да су босански капетани из XVIII и XIX века по крви или наслеђу у вла- 
сти потомци босанске властеле. 

Видели смо да су у почетку турске владе у Босни градови били запо- 
седнути царском војском. И касније, због сталног четовања и ратовања са 
Млецима и Аустријом силило је Турке да у Босни на граници према хри- 
шћанским земљама одржавају читав низ већих и мањих утврђења, запоседну- 
тих војним посадама, увек спремним да одбију напад на град и околину, а још 
спремнијим да упадају и четују по хришћанским земљама. Ту, на крвавој Кра- 
јини највише је дошао да изражаја виолентни тип босанског муслимана, јуна- 
ка и прзнице, опеван у нашој народној песми. На челу посаде стајао је диздар, 
и војни и грађански заповедник тврђаве. Нахијом око града не управља он, 
но нахијски војвода. Постојали су и градски тимари, које су добијали на ужи- 
вање заповедници посада. Кад је дозвољено јаничарима да се жене, посаде у 
градовима претварају се у грађане „ерлије”, или слободне земљораднике, 
који на граници не плаћају никаквих пореза. Многи од њих све до XIX века 
живе од четовања. Тек, када је оно потпуно престало посвећују се, иако те- 
шко, земљорадњи и другим занимањима. Из градских посада развио се вели- 
ки део муслиманских насеља у Босни и Херцеговини, посебно у Босанској 
Крајини, где огроман део муслиманског становништва потиче из тих тврђав- 
ских посада. 51 

Капетана нема у почетку турске владе у Босни и Херцеговини; јављају 
се доцније и то непосредно на граници. У Херцеговини их има само у Новом, 
Требињу и Габели. 52 Касније се јављају и у унутрашњости земље, где су ина- 
че били диздари. 

Име капетан примили су Турци од суседних хришћанских држава. У 
Дубровнику и млетачкој Далмацији капетан је заповедник брода или града. 
У Угарској и Аустрији заповедник војске или тврђаве, а кад је створена војна 
граница, капетани су били заповедници једног њеног дела. Они су имали и 
војну и цивилну власт. Ово име јавља се и у другим пределима турског царс- 
тва. Главари Миридита зову се капетани, исто неки нахијски и сеоски хри- 
шћански прваци у војсци, дакле у пределима, блиским млетачком утицају. У 
босанском пашалуку јављају се капетани свугде по његовим границама. По 
једном опису пашалука из почетка XVII века они су заповедници у Новом, 

^ Јукић, Земљопис и повијест Босне, Загреб, 1851,142-143. 

^ М. Карановић, Поуње у Бос. Крајини-Насеља, 20, Београд, 1925,298. 

52 Владимир Скарић, Подаци за хисторију Херцеговине до средине XVIII вијека, „Гласник 
Земаљског музеја”, 1931,63. 

Габели, Клису, Гламочу, Ливну, Скрадину, Земунику, Обровцу, Удбини, 
Бихаћу, Вировитици, Осијеку, Јајцу, Костајници и Новом. 53 

Из другог аустријског описа Босне, почетак VIII века, кад је Турска из- 
губила Славонију, Ј1ику и Далмацију, капетани се јављају и у Маглају, Те- 
шњу, Дервенти, Градачцу, Бањој Луци уз муселима, Кључу, Петровцу 
(Паша-Куленовић), Вележу код Мостара, Стоцу уз санџак-бега и у Бије- 
љини. 54 Још су млађег порекла капетани у Тузли и Приједору. У XIX веку 
има их свега 36. Не спомињу се у овим изворима, али су постојали већ у XVII 
веку капетани у Острошцу, Крупи и Градишки. 

У почетку су се капетани на граници звали „диздари”. Били су запо- 
ведници тврђаве. Кад су Турци освојили Херцег-Нови, спомиње се у њему ди- 
здар као заповедник града, после и војводе. 55 Тек у XVI веку добијају они 
капетанско име. Крупски капетани Бадњевићи спомињу се у почетку XVII 
века као диздари и аге, крајем тога века већ су бегови и капетани. Остро- 
жац је заузет од Турака 1577. До пада Бихаћа 1592. он је седиште санџак-бе- 
гова, после управља њим заповедник, који се најпре зове диздар, касније тек 
капетан. Концем XVII века Осман-ага Беширевић одбранио је Острожац од 
Аустријанаца и населио његову околину муслиманским избеглицама из Лике 
и Хрватске. Тако се истичу Беширевићи и постају капетани. Босанска Гра- 
дишка и Костајница су још у другој половини XVII века „војводалуци бања- 
лучког муселима”. На сличан начин постају капетани у Новом, Дубици и Га- 
бели. Још Евлија Челебија у свом опису босанског пашалука, друга половина 
XVII века, износи да се у Крајини диздари зову капетанима. 58 

Капетанска власт била је већа него диздарска. Она настаје под утицајем 
граничних потреба. Стална ратна приправност на граници према Венецији и 
Аустрији, и одбрана од четничких упада повлачила је собом јачање власти 
тврђавских заповедника. Њихова моћ је расла на штету војводске, док нису 
постали господари и тврђава и нахија око њих. Тврђава и нахија око ње под 
једном управом, то је капетанија. Капетан је заповедник. 

На стварање капетанија, турске војне границе, морао је деловати и при- 
мер суседних хришћанских земаља, посебно Аустрије, где се под притиском 
ратних потреба врло рано и грађанска и војна власт на граници усредсредила 
У једној руци. 

Капетани имају војну и полицијску власт у својим капетанијама. Зато 
држе пандуре. 59 Они воде бригу о чувању повереног им града и нахије. 
Окупљају и предводе војску из својих капетанија, над хришћанима имају 
„област, мача и вјешања и колца”. 60 

Главно им је занимање на граници од XVII до XIX века четовање. 
Самовољни, храбри, увек спремни за борбу, они и њихови мегдани опевани 
су у народној песми. Код ових сурових ратника сачувало се доста витештва, 
осећања части и поштења. Четници турски и хришћански из њихових капета- 

53 Рачки, Прилози за географско-статистички опис босанског пашалука, Старине XIV 2, 
1882,176-189. 

54 Др Густав Боденштајн, Повијесш насеља у Посавини, „Гласник Земаљског музеја”, Са- 
рајево, 1908,98-111. 

53 Трухелка, Турско-словјенски споменици, 71,113,318. 

56 Лопашић, Бихаћ и Бихаћка Крајина, 241. 

57 Кемура, Из Сејхатуаме Евлије Челебије, „ГласникЗемаљскогмузеја”, Сарајево, 1890,297. 

58 Исто. 

59 В. Скарић, Подаци за историју Херцеговине, 63. 

60 Јукић, 144. 

нија њима дају део плена и имају као у Градишки, Костајници и Дубици право 
првокупа из непријатељске земље доведеног робља. 61 Необично су се оси- 
лили и умножили босански капетани после аустро-турских ратова 1683-1739. 
У тим ратовима опустошени су или напуштени од становништва читави 
предели у Босни и Херцеговини. Кад је рат престао, у великом делу босанске 
Крајине и Посавине остали су само капетани са турским посадама. Капетани 
и аге приграбили су пусте земље и на њих населили хришћанске кметове. 
Слабост средишне власти помогла им је да се толико осиле. У својим градо- 
вима и капетанијама „били су, вјешали, набијали људе на коље, не слушали 
султана, а још мање пашу”. 62 Извојевали су себи и наследност, иако је остао 
обичај да сваки нови капетан тражи и берат од паше. 

О пореклу босанских капетанских породица има разних причања. Не 
може бити ни говора о томе да су потомци старе босанске властеле, јер не 
само што о томе немамо ниједног историјског доказа, но и сам развој тога 
положаја показује да није затечен од Турака у Босни. Он је касније уведен, 
иако су се и босански капетани волели хвалити својим старим пореклом. 
Може се утврдити, да је највећи део предака капетанских породица у Босни 
и Херцеговини почео своју каријеру у тврђавама као аге, диздари, заповед- 
ници војске у тврђавама. Сигурно је да су по крви највећим делом, можда 
више но и спахије, били нашег порекла; још сигурније је да су дошли из ни- 
жих друштвених слојева. У ову врсту капетанских родова спадају Бадњевићи 
у Крупи, Беширевићи, Острожац, Капетановићи, Приједор, Бишћевићи, Би- 
хаћ, Церићи, Нови, Градашчевићи, Градачац, Тузлићи, Тузла, Видајићи, 
Зворник, Ризван-Беговићи, Дефтердаровићи и Ресул-Беговићи од Новог. 
Већ смо споменули да се Бадњевићи и Беширевићи спомињу најпре као аге и 
диздари. Касније постају бегови и капетани. Приједорски капетани новијег 
су порекла, као и сам град, кога су основале избеглице из Лике концем XVII 
века. 3 Куленовићи долазе у Босанску Крајину у исто време из Лике, наста- 
њују се у Кулен-Вакуфу и Петровцу. 64 По пореклу Бишћевићи су потомци 
Хрустан-бега, ћехаје, Ферхат-паше Соколовића 65 Он се стварно спомиње 
као заповедник Петриње 1593. 66 Позната беговска породица у Босанској 
Крајини Филиповић изгледа да потиче од загребачког каноника Филипови- 
ћа, који је војевао у Славонији против Турака, у једном боју био заробљен, 
одведен у Цариград 1573. и тамо се потурчио. За његово ослобођење много 
се заузимао сам цар Максимилијан. 67 Он је после дошао у Босну и ту добио 
велике зијамете. 

Опадање турског царства и жилава борба босанских граничних тврђава 
у ратовима са Аустријом 1683-1699,1716-1718,1737-1739,1788 - 1791, поди- 
гли су углед и моћ босанских капетана. Многи од њих постају и паше. Имамо 
их у XVIII и XIX веку из породица Куленовића, Беширевића, Фирдуса, Видаи- 
ћа, Тузлића, Ризванбеговића и Ресулбеговића. Капетани ће искористити сла- 
бост царства у XVIII и XIX веку не само да би постали готово независни 


61 Лопашић, Споменици Хрватске Крајине, Загреб, 1885, II, 106-109. 

62 ГилвфердингБ: 435. 

63 Милица Стојановић, Приједор, „Гласник Географског друштва”, Београд, 1926, XII, 78. 

64 Рађеновић, Бјелајско поље и Бравска Насеља, 1925,208-209. 

65 Карановић, Поуње у Бихаћкој Крајини, 327. 

66 Старине, Загреб, 1913, XXXIV, 91. 

67 Старине, Загреб, 1876, књ. VIII, 243-252. 

господари у својим областима, но да читлучењем створе себи и својим поро- 
дицама највеће поседе у Босни и Херцеговини. 


КАКО ЈЕ ПОСТАЛО АГРАРНО ПИТАЊЕ У БОСНИ И ХЕРЦЕГОВИНИ 

У XIX ВЕКУ 

Аграрни односи, какве затичемо у Босни и Херцеговини у XIX веку су 
плод дегенерисања турског аграрног система и распада власти у феудалну 
анархију. Немогуће је примити Трухелкино гледиште да је кметство у Босни 
остатак средњовековног босанског уређења. Оно се сматрало у турско доба 
„као приватно-правни одношај” с којим се турски закони нису поближе бави- 
ли. 68 Сам он, међутим, признаје да је тражио и да није могао наћи у турском 
законодавству оправдање за кметске односе у Босни и Херцеговини, већ је за 
новије доба нашао две три босанске фетве које уређују односе између аге и 
кмета. Немогуће је замислити, како Трухелка тврди, да је турски законода- 
вац оставио тако важно питање неуређено или препуштено старом обичај- 
ном праву. Јер, ако је спахија од почетка био једно, читлук-сахибија друго, 
морали су се ма негде уредити законом односи између њих двојице, па онда 
са кметом, иначе би неминовно водило сукобима, какви се пред први устанак 
јављају у Србији између спахија и читлук-сахибија. По старим турским зако- 
нима сељак је могао да спахијином дозволом земљу купи, прода и наследи. 
Он је, дакле, уз одређена законска ограничења био власник земље. Ако је 
још од почетка поред њега био још један власник исте земље, која су била, 
онда, његова права? Нема никакве сличности између средњовековне племи- 
ћке баштине и спахијског тимара, типичне проније. Истом онда, кад се ти- 
марски систем у целој Турској, па и у Босни, дегенерише и кад почиње 
читлучење, односи постају слични. Славонија је за турске владе била до беч- 
ког рата 1683-1699. у босанском вилајету. Из података, које су скупиле ау- 
стријске власти непосредно после њеног освајања, видимо да тамо постоји 
обавеза сељака само према спахијама. 69 Да је реч спахија, а не читлук-сахи- 
бија, био везан за појам власника земље „Grundher”, види се из пописа Босан- 
ске Посавине 1718. године. 70 Иначе, у Босни и Херцеговини врло тешко је 
наћи податке из ранијих времена да је иста земља имала два господара, спа- 
хију и читлук-сахибију. У одговору грофу Петру Кеглевићу на његово пита- 
ње, чије су земље између Новог и Дубице, наводи Мустафа-алај-бег Фер- 
хатпашић да су спахилуци и хасови, а земље Костајничана који су у Бањој Лу- 
ци. Занимљиво је да за неке земље каже „то је хас царева, а земље су Костај- 
ничана”. За једно село да је хас царева а његова „клама”. Дакле и царске 
земље, хасови читлуче се. Међутим, споменули смо да у исто време у целој 
Славонији нема других господара земље осим спахија. Да додам још један до- 
каз мојој тврдњи: ако је муслиманско племство у Босни имало од старине 
своје баштине зашто им је било потребно стварање неке врсте фидеикомиса 
увакуфљавајући своја имања, али и то уз изричиту дозволу султанову и по- 
стављајући своје потомке за мутевелије. 


68 Трухелка, Хисторичка подлога, 83. 

69 Т. Смичиклас, Двијесто-годишњица ослобођења Славоније, 124-332. 

70 Густав Боденштајн, Повијест насеља у Посавини, 1718-1739, „Гласник Земаљског му- 
зеја”, 1907,381. 

71 Старине, Загреб, 1880, кн>. XII, 29. 

Мало помало од XVI века наовамо, како је опадала моћ средишне влас- 
ти у Турској и слабио надзор над тимарима, тако су и спахије гледале да своје 
спахилуке претворе у наследна добра, почело је читлучење. Оно се јавља у 
свим балканским земљама од XVI века, а најпре у Бугарској и Босни. 2 Мно- 
жењем спахија, цепањем тимара, нарочито од конца XVI века, кад су у Босну 
добегле многе спахије, протеране из Угарске, Славоније, Лике и Далмације, 
настаје убрзано читлучење по Босни. Процес читлучења трајао је у Босни ве- 
ковима и њему су подлегли не само сељаци са тимара, но и највећи број сло- 
бодних сељака филуриџија и дербенџија. 

Разни су били начини читлучења сељачких имања. Негде је спахија си- 
лом преносио тапију на себе, или „куповао” имање; негде су земље услед 
помора, ратова и исељавања остале пусте, па су довођени нови колонисти из 
Херцеговине, Далмације и брдских крајева Босне и насељавани под новим 
условима. Гиљфердинг је објавио записку Стаке Скендерове, како је кмеће- 
на Босна. По њој, хришћани плаћају у почетку дестину спахијама. Ратови и 
болести опустели су Босну од хришћана (Посавину, Подриње и Крајину). По- 
сле 1739. хришћани понова насељавају те пределе, уређују имања и дају бего- 
вима деветину и две оке масла. Земљу су могли продавати и куповати. Бегови 
су их почели после присиљавати да кулуче и на њиховим имањима. Кулучење 
је укинуо Тахир-паша 1849. године. У средњој Босни, пошто су Турци заузели 
опустеле земље хришћанске, да су довели на њих нове хришћане под услови- 
ма давања трећине, петине или седмине, а бег да је био дужан да им да волове 
за орање, коње за вршидбу и семе за сејање. Кад је Тахир-паша укинуо кулу- 
чење бегови су радили да се уведе трећина. 73 Опис, колико год био рађен 
само по народном причању, у основи је тачан. 

И Јукић наводи да је плаћање читлук-сахибијама било разно у Босни и 
Херцеговини. У Посавини и Крајини 6-9, део, али је зато сељак морао кулу- 
чити. У другим крајевима давао је кмет 3-5, дела, али је зато морао само 
каткад беглучити/ 4 Слично тврди и Тома Ковачевић. 75 

* Да су хришћанима у Босни земље силом отимане види се и по томе што 
је муслимански сељак, који је исто у почетку као и хришћански плаћао де- 
сетину, остао највећим делом власник свога имања. Само онде, где се населио 
на беглучку земљу, и он је дошао у кметски однос према бегу. Истина, кад су 
се бегови осилили и њима су понегде отимане земље и даване хришћанима на 
обрађивање, јер је беговима било незгодно да држе муслимане као кметове. 
У сарајевској околини се и данас зна како су Фадил-паша, Мустај-паша Ба- 
бић и други бегови и аге отимали земље муслиманским сељацима/ 6 

Читлучење је и у Босни као у осталом царству зависило од силе, најмоћ- 
нији су највише награбили. У Србији било је оно један од главних узрока Пр- 
вом устанку 1804. године. У Босни нема сукоба међу спахијама и јаничарима 
као сталежима, а уколико их има, то су борбе између појединих силника око 
земаља. И данас има доста прича по Босни и Херцеговини како су поједини 
бегови и капетани отимали земље од хришћана, муслимана, па и један од дру- 
гог. Тако су радили Фадил-паша и Мустај-паша Бабић око Сарајева, Али- 

72 Ivan Sakasovv, Bulgarische 'Nirtschafpgeschichte, Берлин, 1929,186. 

73 Гил т.фердингБ, 432-444. 

7 ^ Јукић, Земљопис и повијест Босне, 161. 

75 Тома Ковачевић, Опис Босне и Херцеговине, Беорад, 1879,17. 

76 Поп Стијепо Трифковић, Сарајевска околина. Насеља, Београд, 1908,15-16. 

паша Ризванбеговић у Херцеговини, Видајићи у Спречи - Босна и Азбукови- 
ци - Србија. 77 Ја сам слушао од сељака у Босанској Дубици како су бегови 
Џинићи из Бање Луке долазили са читавом војском да разграничавају своја 
имања у дубичком срезу са капетанима Шерићима. Хришћанским главама су 
граничили своје поседе; и данас се знају чији су гробови менути као међе. 
Нападани су и слободни сељаци дербенџије и филуриџије. Велики део је и од 
њих покмећен. Из Кочићевих прича позната нам је борба Змијањаца да не 
дођу под бегове. Једва су се некако очували. 

Занимљиво је да су највећи поседници у Босни у XIX веку потомци оних 
бегова, чији су очеви и дедови имали власт у Босни од XVII века на овамо. То 
су Беширевићи, Бишћевићи, Филиповићи, Куленовићи, Церићи, Џинићи у 
Крајини, Фадилпашићи, Халилбашићи, Глође, Бабићи и Златаревићи око 
Сарајева, Фирдуси и Миралеми око Травника и Ливна, Градашчевићи, 
Тузлићи и Видајићи у Посавини, Ченгићи, Ризванбеговићи, Љубовићи и Ка- 
петановићи у Херцеговини и многи други. Све су то породице капетанске и 
ајанске. Велики их се део јавља у другој половини XVII века и од тог доба 
играју видну улогу у историји Босне и Херцеговине. Није случајно да управо 
од тога доба датира и скакање њихове економске моћи у земљи. 

Турско друштво и држава опадају нагло у то време: велики део управне 
власти у покрајинама прелази у руке месних првака; стварају се ајани и капе- 
тани, спахијски систем се постепено претвара у читлучки. Поједине породи- 
це наслеђују из генерације у генерацију велика имања и тиме држе на висини 
свој углед и у народу и пред властима. За њих је закон био сила, и њој се могао 
одупрети само онај, ко је имао исту такву силу. 

Сељаци су се у Босни и Херцеговини жилаво одупирали читлучењу сво- 
јих земаља. У свим устанцима и ратовима аграрно питање је било главна по- 
кретна снага, која је дизала босанског кмета на оружје све до наших дана. Од 
сељачког отпора зависио је и успех читлучења у појединим крајевима. У пр- 
вој половини XIX века борба се води с обе стране свом снагом. Сељаци се у 
то доба нарочито буне против кулучења на спахијским имањима. Бегови са 
своје стране појачавају притисак, па Босна и Херцеговина газе стога у XIX 
веку из устанка у устанак. 

Турска држава није законски одобрила читлучење, али га је трпела. 
Кад је аграрно питање у Босни постало половином XIX века политичко пита- 
ње првог реда и Отоманска Порта је морала прићи сређивању аграрних од- 
носа у овим крајевима. Тахир-паша укида 1849. беглучење кметова на 
спахијским земљама; рамазански закон 1858. одузима спахијама јавну функ- 
цију сахиби-ерза, издавање тапија преузима држава на себе. Други закон од 
исте године уредио је начин и поступак при преносу некретнина. Саферска 
наредба од 1859. узаконила је после дуге борбе вековне злоупотребе босан- 
ских бегова, прогласила их је за „поседнике”, власнике земаља, а кметове за 
„закупце”. Саферска наредба служиће као основица при решавању аграрног 
питања у Босни и Херцеговини све до ослобођења 1918. 

Ако аграрни односи у Босни и Херцеговини у XIX веку нису од средњо- 
вековних феудалних односа, но плод историјског развоја тимарског система 
у Турској, намеће се само од себе још неколико питања: одакле да аграрно 


77 Петар Мирковић, Средње Полимље и Потарје. Насеља, 1902,274, 300; О. Ђурић-Косић, 
Шума, Површи и Зупци у Херцеговини. Насеља, 1903,126-127; Поп Стијепо Трифковић, Сарајевска 

питање у тим земљама ипак има нешто специфично своје? Затим, шта су то 
беглучке земље, а шта је кмето-права. Одговорићу на та питања. 

Кад је почела дегенерација тимарског система у Турској, свака њена 
покрајина реаговала је на свој начин. Где су спахије биле јаче, а сељаци мање 
отпорни (Бугарска, Македонија), ту је читлучење најјаче спроведено; где је 
сељак имао могућности да се одупре, прихватао се оружја и дизао устанке 
(Србија). У Босни је дошло до средњег решења. Хришћани нису могли спре- 
чити читлучење, али нису остали, опет, ни потпуно препуштени на милост и 
немилост својим господарима, као у Македонији. Један део земаља постао је 
потпуно власништво бегова и ага, (беглуци), други део држали су сељаци са 
неким обезбеђењем да их бег не може отерати са њих. Истина, правно бег је 
власник и тих земаља, али то власништво је ограничено, кмето-права. 

Беглучке и кметовске земље развиле су се из тимарских земаља. По 
старим тимарским законима сваки спахија имао је свој „хас”, земљу коју 
може сам да обрађује. Обично су се спахијски хасови „читлуци” налазили око 
њихових кула у селима, јер су они морали становати на својим „оџацима”, 
међу кметовима. Спахија је ове земље „беглук” сам обрађивао или му је на- 
род био дужан обрадити „беглучити”. Ако ихје дао другом на обрађивање, 
имао је право по закону да узима четвртину. Иначе овај хас није се могао 
ни купити ни продати. Он је био саставни део тимарског лена и као такав да- 
ван је и одузиман бератом с осталим леном. 

Неограничено право располагања са „беглуцима” одавно је мамило бо- 
санске спахије да их што више прошире на рачун осталих тимарских земаља. 
Зато већ врло рано имамо законе који изрично забрањују да се десетинске зе- 
мље не смеју претварати у беглучке. 79 Али спахије су увек знале наћи начин 
да изиграју ову законску одредбу. Њихов надзор над обрађивањем земље и 
право одобравања тапија у име државе пружало им је моћно средство да зе- 
мље под десетином претворе у хас-земље. Завођење кулучења на беглучким 
земљама давало им је бесплатну радну снагу. То их је још више потицало на 
беглучење кметовских земаља, посебице бољих и плоднијих. Оно ће се спро- 
водити у Босни и Херцеговини под Турском, па ће се наставити и под Ау- 
стријом на основу турских закона све до 1918. године. Тежња бегова да 
побеглуче што више кметовских земаља биће један од главних узрока аграр- 
них немира у Босни и Херцеговини задњих стотину година. 

Право власништва над хасовским земљама признала је Турска спахи- 
јама тек 1858. рамазанским законом. Онда, кад им је одузето право издавања 
тапија, решени су војне обавезе и признато им је право власништва над нека- 
дашњим хасовима, сада беглучким земљама. 80 Тако ће из некадашњих хасов- 
ских постати беглучке земље у Босни и Херцеговини. 

На други начин су постали кметски односи. Приказао сам како је врше- 
но читлучење по Босни и Херцеговини и на какав је оно отпор наилазило код 
сељака. Захваљујући том отпору бегови нису успели да постану и над некада- 
њим десетинским земљама својих тимара неограничени власници као над ха- 
совима. Половином XIX века управо око тог питања водила се у неким 
крајевима Босне и Херцеговине најжешћа борба. На буњење сељака против 

78 Трухелка, Један турски аграрни законик, „Гласник Земаљског музеја”, Сарајево, 1916, 

кулучења Тахир-паша га је укинуо, као што смо видели. И тада је Порта при- 
сиљена да новим законом уреди аграрне односе. Бегови су у тој борби побе- 
дили. Саферска наредба од 1859. признала је бегове за власнике „поседнике” 
и некадашњих десетинских земаља. Сељак је одсад закупац, али је зато уки- 
нуто беглучење на спахијским земљама и дато у дужност поседницима да мо- 
рају кметовима подизати зграде. Бег и кмет дужни су унапред направити 
писмени уговор, кога су се морали и један и други држати. 

Осми члан саферске наредбе излази у сусрет кмету утолико што пропи- 
сује бегу услове под којима може да га отера са земље и то не сам, него тек 
по пресуди судске власти. 81 Овај члан служиће убудуће као одбрана кмету 
против беговске самовоље. Из њега ће се развити „кмето-права”. Јер у том је 
и била разлика између беглучких и кметских земаља, што је поседник нео- 
граничено располагао са беглучким земљама, са кметским не. 

Кметски аграрни односи, какаве их видимо у другој половини XIX века 
у Босни и Херцеговини нису дакле остатак средњовековних аграрних односа, 
но резултанта борбе бегова и сељака око земље задњих векова турске владе 
у тим покрајинама. Опадањем тимарског система од XVI века из некадашњих 
хасовских земаља постају беглучке, а од слободних, десетинских, кметовске 
земље. 


* 

* * 

Из чињеница, које сам навео у овој расправи, види се да је немогуће до- 
казати тврдњу да су босански бегови потомци средњовековног босанског 
племства, које се добровољно потурчило, задржало своје поседе и стари ути- 
цај у земљи. Целокупни друштвени и политички састав Босне првих векова 
турске владавине тако је мало личио на стање пре 1463. године, да се не може 
ни говорити о некој њиховој сличности. Турска је и ту, као и свугде на Балка- 
ну, изменила стање ствари. Освајачка, верска држава извршила је и у Босни 
темељне промене; и ту је она уређење нове покрајине прилагодила својим 
схватањима и општим начелима. Босна је после свога пада једна турска гра- 
нична покрајина, органски везана до у најтање жилице с осталим царством и 
преживљава с њим његову бурну историју и унутрашње преображаје. И по 
другим турским земљама имамо моћне спахије, јаничаре и њихове вође, који 
од XVII века наовамо искоришћују слабост средишне управе, читлуче на силу 
сељачке земље и остварују себи широм целог царства веће или мање ауто- 
номне области. Опадање политичког и друштвног уређења, на коме се поди- 
гла османска држава, нарочито распадање тимарског система и јаничарске 
војске, довели су у њој до појава, какве видимо у Европи кад тамо добија пре- 
моћ феудализам. 

Босна XVIII и XIX века толико личи са својим ајанима и капетанима, са 
читлуцима и кметовима на Босну пре 1463. године са њеном распуштеном 
властелом и слабом владарском власти, да се лако могло помислити да у њој 
није никад ни било друкчије. Она је под Турцима остала у суштини оно, што 
је била и под Котроманићима. Видели смо да то није тачно. Босна XIX века 

плод je унутрашњег развоЈа турског царства уопште и ње као турске гранич- 
не покрајине посебно. 

Једна од главних појава у Босни у XVIII и XIX веку јесте јачање ло- 
калног патриотизма међу њеним муслиманима. Босански муслимани су нај- 
већим делом потомци старих Босанаца. Они воде вековима борбу с околним 
хришћанским државама готово сами, ретко кад добијајући помоћ из Ца- 
риграда. То је ласкало њиховом ратничком поносу: Бошњак се увек више 
ценио као јунак од правог Турчина. Османлија је у Европи показао прилично 
слабу асимилациону моћ и према народима који су примили ислам. У Босни, 
једној земљи на крају царства, далеко од Цариграда, утицај османски се још 
најслабије осећао. Заједничка вера - ислам, и његова државна идеја, спајали 
су Османлије и Бошњаке, раздвајали су их језик и обичаји. Док је рушио хри- 
шћанске државе и тресао Европом и Азијом, пружајући храброј, али сирома- 
шној и увек части, положаја и богатства жељној деци брдовите Босне и 
Херцеговине, могућности за напредовање, Цариград је у Босни имао највер- 
нију покрајину. У XV и XVI веку Босанци долазе на прве положаје у царству, 
али су за то најпоузданија турска крајина према хришћанској Европи. 

Кад је царство престало бити сложна верска заједница разних му- 
слиманских народа, где се није гледало при унапређивању на порекло и на- 
родност, но на способност, и кад уместо сурових, али амбициозних и спо- 
собних потурчених скоројевића, долазе на чело државе цариградске ефенди- 
је, Босанцу је било све теже постати, да не кажем велики везир, но и паша у 
Босни. Тада се повлаче босанске спахије, некад страх Европе, све више у свој 
завичај и ту почињу да воде борбу с османским везирима и њиховим чинов- 
ницима. У тој борби имају босански бегови и капетани главни ослонац у ло- 
калном патриотизму муслиманских маса у Босни и Херцеговини. Како је 
царство пропадало и узмицало из Европе под притиском хришћанских сила 
у XVIII и XIX веку, тако су и босански муслимани губили веру у Цариград. 
Препуштени сами себи, они у то доба жилаво бране свој завичај од Аустрије 
и Венеције. То им је појачавало презир према „Туркушама”, слабило углед и 
моћ централној власти и помагало стварање месних величина, које ће убрзо 
бацити у засенак царске намеснике. Босна ће се задњих векова турског го- 
сподства распасти у веће и мање аутономне области, управљане од бегова, 
ајана и капетана. После дуге борбе сломиће их тек Омер-паша 1851. године. 

